b'\n_START_ARTICLE_\nIrredentismi\n_START_PARAGRAPH_\nIrredentismi tarkoittaa pyrkimyst\xc3\xa4 liitt\xc3\xa4\xc3\xa4 toiselle valtiolle kuuluvia alueita omaan valtioon, varsinkin alueita, joilla asuu samaa kansallisuutta, joka on oman valtion p\xc3\xa4\xc3\xa4\xc2\xadkansallisuus._NEWLINE_Sanan syntyhistoria liittyy Italian laajenemispyrkimyksiin 1800-luvun lopulla ja 1900-luvun alussa. Kun Italian kuningaskunta perustettiin vuonna 1861, j\xc3\xa4i osa italiankielisist\xc3\xa4 alueista naapurimaa It\xc3\xa4valta-Unkarin haltuun. Noita alueita alettiin Italiassa kutsua nimell\xc3\xa4 \xe2\x80\x9dItalia irredenta\xe2\x80\x9d, joka tarkoittaa suomeksi \xe2\x80\x9dlunastamatonta Italiaa\xe2\x80\x9d. N\xc3\xa4it\xc3\xa4 alueita olivat erityisesti Etel\xc3\xa4-Tiroli ja Istrian niemimaa, jotka ensimm\xc3\xa4isen maailmansodan j\xc3\xa4lkeen liitettiinkin Italiaan, joskin suurin osa Istriaa joutui toisen maailmansodan j\xc3\xa4lkeen Jugoslavialle. My\xc3\xb6s Ranskan puolelle j\xc3\xa4i italiankielisi\xc3\xa4 alueita, mutta niist\xc3\xa4 ei rohjettu tehd\xc3\xa4 kiistakysymyst\xc3\xa4, koska Ranska oli liian vahva vastustaja._NEWLINE_Suomessa kansallisesti perusteltu irredentismi oli vahvimmillaan itsen\xc3\xa4isyyden alkuaikoina, kun it\xc3\xa4rajan takaisia karjalaisia alueita vaadittiin liitett\xc3\xa4v\xc3\xa4ksi Suomeen. Nykyiset toiveet Karjalan palauttamisesta ovat puolestaan historiallisiin syihin perustuvaa irredentismi\xc3\xa4._NEWLINE_Irredentismi johtaa usein vakaviin selkkauksiin. Esimerkkein\xc3\xa4 t\xc3\xa4st\xc3\xa4 ovat olleet Pohjois-Irlannin levottomuudet, Falklandin sota ja Bosnian sota. Muutamissa tapauksissa irredentistiset liikkeet ovat p\xc3\xa4\xc3\xa4ttyneet siihen, ett\xc3\xa4 kiistellyn alueen v\xc3\xa4est\xc3\xb6 on karkotettu, esimerkiksi kreikkalaiset V\xc3\xa4h\xc3\xa4st\xc3\xa4-Aasiasta 1922 ja sudeetti\xc2\xadsaksalaiset T\xc5\xa1ekko\xc2\xadslovakiasta 1945._NEWLINE_Laajoja (joskus my\xc3\xb6s ep\xc3\xa4realistisen laajoja) irredentistisi\xc3\xa4 pyrkimyksi\xc3\xa4 ilmaistaan usein liitt\xc3\xa4m\xc3\xa4ll\xc3\xa4 valtion nimen eteen sana \xe2\x80\x9dSuur\xe2\x80\x9d, esimerkiksi Suur-Suomi, Suur-Italia, Suur-Saksa ja Suur-Serbia.'